BTW-registrasie in 'n neutedop - Jou Geld | Solidariteit WêreldJou Geld | Solidariteit Wêreld
Tuis › Artikels › BTW-registrasie in 'n neutedop
BTW-registrasie in 'n neutedop
Dinsdag, Desember 1st, 2015
Die afkorting BTW staan vir belasting op toegevoegde waarde, wat beheer word beheer deur die Wet op Toegevoegde Waarde van 1991. Elke vervaardiger, verspreider of verskaffer wat 'n produk hanteer voordat dit die verbruiker bereik, moet BTW betaal. Met ander woorde, belasting word betaal elke keer as daar waarde toegevoeg word tot die produk.
'n Besigheid moet vir BTW geregistreer word wanneer die besigheid se omsetwaarde meer as R1 miljoen per jaar is. Dit word bereken op die totale verkope sonder om die inset- , uitset- of ander koste te verreken of af te trek. Indien die besigheid se omset minder as R1 miljoen per jaar is, kan die eienaar self besluit of hy vrywillig vir BTW wil registreer. 'n Besigheid mag egter nie vir BTW registreer indien die omset minder as R50 000 per jaar is nie.
Indien jou besigheid se omset meer is as R50 000 per jaar en die besigheid baie goedere van verskaffers aankoop, sal dit wys wees om wel vir BTW te registreer; sodoende kan jy die bedrag verskuldig aan SARS verminder deur BTW terug te eis. BTW is terugopeisbaar wanneer die insetkoste die uitsetkoste oorskry. Indien dit andersom is, is die verskil tussen die twee die BTW wat aan SARS verskuldig is.
Indien die besigheid 'n BK of 'n maatskappy is, moet daar vir BTW geregistreer word in die naam van die besigheid. Indien dit 'n eenmansaak of 'n vennootskap is, word dit geregistreer in die naam van die eienaar. Sodra die besigheid geregistreer is, word 'n registrasienommer vir die besigheid uitgereik. Die besigheid moet daarna 14% BTW hef op alle goedere en dienste wat hy verskaf.
SARS vereis dat alle BTW-fakture die volgende inligting moet bevat:
Die woord Belastingfaktuur.
Die BTW-registrasienommer van die besigheid.
Die bedrag BTW wat die kliënt betaal het afsonderlik van die prys van die goedere of dienste.
Alle BTW-fakture wat jy van ander besighede ontvang, moet ook al hierdie besonderhede bevat. Indien 'n faktuur nie hieraan voldoen nie sal sodanige SARS-terugbetalingseis nie slaag nie.
Maak seker dat jy alle rekords bewaar van BTW wat ingevorder word. BTW-rekords moet vir 5 jaar bewaar word.